Baltimaades alustasid genealoogia-alaseid uuringuid baltisakslastest aadlikud, saades selleks innustust Saksamaalt. Organiseeritud vormi omandas genaloogia-alane tegevus Baltikumis 1893.a., kui baltisakslased asutasid Miitavis (Jelgavas) Kuramaa Kirjanduse ja Kunsti Seltsi juurde heraldika ja sfragistika sektsiooni, mis tegeles ka genealoogiaga. 1907.a. aga asutati Riias Baltimaade Genealoogia Selts ja 1911. aastal selle osakond Tallinnas. Selle seltsi mainekamate uurijatena tuleb nimetada G. Adelheimi, O. M. von Stackelbergi ja E. von Notbecki.